Øyfjellet vindpark

**Øyfjellet vindpark** ligger på Øyfjellet vest for Mosjøen i Vefsn kommune i Nordland.

Det er installert 72 Nordex N149 turbiner på 5,6 MW hver. Rotordiameter 149 meter, tårnhøyde 105 meter. Total effekt er 400 MW. Årsproduksjon ble angitt til 1320 GWh.

Øyfjellet Wind AS eies av Aquila Capital. I 2018 avtalte Alcoa aluminiumverk i Mosjøen å kjøpe kraftproduksjonen for 15 år, etter 2022. 

Siste turbin ble idriftsatt i september 2022. Parken hadde redusert produksjon på grunn av is på vingene i vinteren 2022-2023. En turbin ble skadet i juni 2023 og ventet på spesialverktøy, men den mistet rotoren 27. januar 2024 i sterk vind.

Vindkraftselskapet har gått med underskudd hvert år siden 2021, og hadde i 2024 et underskudd på 400 millioner kroner etter skatt. 

## Om vindparken
Øyfjellet vindpark er den største vindparken i Norge i installert effekt og nest størst i antall turbiner. Eolus Vind sto for utbygging inntil den siste vindturbinen ble satt i drift i september i 2022.

## Rettssaker
Øyfjelletsaken var en konflikt om vindkraftutbygging. Konflikten stod mellom Øyfjellet vind A/S, bistått av Eolus Vind Norge Holding AS, og reinbeitedistriktet *[[Jillenn-Njaarken sijte]]*.

Den 13. november 2014 ga Norges vassdrags- og energidirektorat (NVE) Eolus Vind Norge AS tillatelse til å bygge Øyfjellet vindkraftverk med tilhørende nettilknytning. Den 16. november 2016 fikk Eolus Vind Norge AS konsesjon av olje- og energidepartementet til å bygge Øyfjellet vindkraftverk ved Mosjøen i Vefsn. Den 16. februar 2021 fikk endelig Øyfjellet Wind AS konsesjon også av NVE, i medhold av energiloven § 3-1 for å bygge og drive vindkraftverket.

Den 8. juli 2020 gikk *Jillen-Njaarke sijte* til søksmål mot staten med krav om at konsesjonen var ugyldig. Saken var oppe i Oslo byfogdembete 8. oktober 2020, men reinbeitedistriktet tapte saken. De ble dømt til å betale 1,76 mill i saksomkostninger til motpartene Eolus Vind Norge Holding AS og Øyfjellet Wind AS.

Vindkraftverket ligger i en flyttlei for reinen. Ifølge reineierne er det ikke mulig å flytte rein gjennom en vindpark fordi reinen reagerer på lyd og bevegelse. Det er også fare for iskast fra turbinbladene når flytting pågår vinterstid.

Vindkraftselskapet fremholder at reinflokken har blitt flyttet gjennom området mens vinterbeiteområdet var i bruk uten at det tilsynelatende hadde negative konsekvenser.

Reinbeitedistriktet varslet deretter en skjønnssak mot Norges største vindkraftverk, Øyfjellet Wind A/S. Rettssaken var berammet i Helgeland tingrett, men ble utsatt 25. mai 2022
og 28. mai 2024. Sluttforhandlingene i rettssaken ble avsluttet 14. juni 2024. Dom i saken falt 20. desember 2024. Retten var ikke enig i at vindkraftverket truer reindriftas eksistens. De var heller ikke enig i at menneskerettighetsloven av 21. mai 1999 var brutt eller at vindkraftverket bryter med artikkel 27 i FNs konvensjon om sivile og politiske rettigheter.

Artikkel 27 var kjernen i Fosen-saken. I denne saken vant *[[Fovsen Njaarken sijte]]* frem i kampen mot vindkraftutbygging og de to selskapene *[[Storheia vindpark]]* og *[[Roan vindpark]]*. Dommen ble avsagt av Høyesterett den 11. oktober 2021.

## Se også

* Fosen-saken

## Referanser


## Kilder
*
* NVE vindkraftverk
* Øyfjellet Wind